Հուլիսի 18-ին Լեւոն Ալթունյանն առաջարկել է իր օգնական Գարուշ Հովհաննիսյանին նշանակել առողջապահական տեսչական մարմնի ղեկավար։ Նա տեսչական բարեփոխումների հանձնաժողովի նիստում առաջարկված միակ թեկնածուն է եղել։ Նախարարի առաջարկին ընդդիմացել է միայն Ամերիկյան համալսարանի դոկտոր, պրոֆեսոր, հանրային առողջապահության ֆակուլտետի դեկան Վ․ Պետրոսյանը։ Նա հարցրել է, թե ինչու է նախարարը միայն մեկ թեկնածու առաջարկում, նաեւ մտահոգություն է հայտնել ավելի բարձր որակավորման մասնագետ ընտրելու հնարավորություն չունենալու կապակցությամբ, նույնիսկ առաջարկել է հետաձգել նիստը՝ նոր, ավելի պատրաստված թեկնածուներ ներգրավելու համար, բայց նրա առաջարկը չի անցել։ Լեւոն Ալթունյանը պատասխանել է, որ ժամանակ չկա նման հետաձգումների համար։ Իսկ Արդյունաբերողների միության նախագահի խորհրդական Հովսեփ Պողոսյանը հրապարակավ հաճոյացել է նախարարին՝ կոչ անելով հաշվի առնել ժամանակի սղությունը եւ վստահել Լեւոն Ալթունյանին։ Խորհուրդը 8 կողմ եւ 1 դեմ ձայներով հաստատել է Հովհաննիսյանի թեկնածությունը՝ առաջարկելով վարչապետին նշանակել նրան տեսչական մարմնի ղեկավարի պաշտոնում։ Մեկ «դեմն» Ամերիկյան համալսարանի պրոֆեսորն է եղել, որը կախում չունի, փաստորեն, ՀՀ կառավարման համակարգից։ Այսպես՝ առողջապահության նախարարն իրեն վերահսկող տեսչական մարմնի ղեկավար է ընտրել։ Իսկ բարեփոխումների խմբի ղեկավարը չի մասնակցել նիստին։